Diari Oficial de la Generalitat Valenciana


Sumari del DOGV 5467, del 09-03-2007 (2007/2206)

RESOLUCIÓ de 13 de febrer de 2007, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni bilateral de col·laboració entre el Ministeri d'Educació i Ciència i la Generalitat Valenciana per al desenvolupament de les actuacions previstes en el Conveni marc de col·laboració firmat pel Ministeri d'Educació i Ciència, el Ministeri d'Indústria, Turisme i Comerç i l'Entitat Pública Empresarial Red.es, per a la posada en marxa del Programa Internet en l'Aula.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5467

Data del DOGV
:   09-03-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/2206


Data del document
:   13-02-2007

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Cultura, Educació i Esport
    * administració central
    * política d'informació
    * cooperació administrativa

Subscrit, després de la tramitació prèvia reglamentària, entre el Ministeri d'Educació i Ciència i la Generalitat Valenciana, el 25 de setembre de 2006, un Conveni bilateral de col·laboració per al desenvolupament de les actuacions previstes en el Conveni marc de col·laboració firmat pel Ministeri d'Educació i Ciència, el Ministeri d'Indústria, Turisme i Comerç i l'Entitat Pública Empresarial Red.es, per a la posada en marxa del Programa Internet en l'Aula, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat Conveni, que ha quedat inscrit en el Registre de Convenis amb el número 0032/2007, i que figura com a annex d'esta resolució.  
València, 13 de febrer de 2007.- El director general de Relacions amb les Corts i Secretariat del Govern: Antonio V. Peral Villar.  
Conveni bilateral de col·laboració entre el Ministeri d'Educació i Ciència i la Generalitat Valenciana per al desenvolupament de les actuacions previstes en el conveni-marc de col·laboració firmat pel Ministeri d'Educació i Ciència, el Ministeri d'Indústria, Turisme i Comerç i l'Entitat Pública Empresarial Red.es, per a la posada en marxa del Programa Internet en l'Aula.  
Madrid, 25 de setembre de 2006.  
Reunits  
D'una part, Mercedes Cabrera Calvo-Sotelo, ministra d'Educació i Ciència en virtut del Reial Decret 464/2004, de 10 d'abril, pel qua es disposa el seu nomenament, i actuant en l'exercici de la competència que li atribuïx l'article 13.3 de la Llei 6/1997, de 14 d'abril, d'Organització i Funcionament de l'Administració General de l'Estat.  
D'una altra part, Alejandro Font de Mora Turón, conseller de Cultura, Educació i Esport de la Generalitat, autoritzat per a la firma del present conveni per acord del Consell de la Generalitat amb data 22 de setembre de 2006.  
Manifesten  
Primer. Que l'article 149.130 a de la Constitució establix la competència exclusiva de l'Estat sobre la regulació de les condicions d'obtenció, expedició i homologació de títols acadèmics i professionals i normes bàsiques per al desenvolupament de l'article 27 de la Constitució, a fi de garantir el compliment de les obligacions dels poders públics en esta matèria.  
Que l'Estatut d'Autonomia de la Comunitat Valenciana, aprovat per Llei Orgànica 1/2006, de 10 d'abril, disposa en l'article 53, que és de competència exclusiva de la Generalitat la regulació i administració de l'ensenyança en tota la seua extensió, nivells i graus, modalitats i especialitats, sense perjuí del que disposen l'article 27 de la Constitució Espanyola i les lleis orgàniques que, d'acord amb l'apartat 1 de l'article 81 d'aquella, el desenvolupen, de les facultats que atribuïx a l'Estat el número 30 de l'apartat 1 de l'article 149 de la Constitució Espanyola, i de l'alta inspecció necessària per al seu compliment i garantia.  
Que el Reial Decret 2.093/1983, de 28 de juliol; BOE de 06.08.1983 de traspàs de funcions i servicis educatius a la Comunitat Valenciana, establix en l'annex, apartat D) relatiu a les funcions en què han de concórrer l'administració central de l'Estat i la de la comunitat autònoma i forma de cooperació, que: f) "L'administració central de l'Estat i la de la comunitat autònoma podran establir de mutu acord fórmules de col·laboració per al desenvolupament de la investigació educativa" i g) "El Ministeri d'Educació i Ciència i la Conselleria de Cultura, Educació i Ciència de la Generalitat Valenciana establiran les relacions de cooperació necessàries per a la millor coordinació dels programes nacionals de perfeccionament del professorat - inclòs el PRONED - i d'investigació educativa amb els programes propis de la comunitat autònoma".  
Segon. Que el 20 d'abril de 2005 el Ministeri d'Educació i Ciència, el Ministeri d'Indústria, Turisme i Comerç, i l'Entitat Pública Empresarial Red.es van subscriure el Conveni marc de col·laboració per a la posada en marxa del Programa Internet en l'Aula (d'ara en avant el Conveni Marc de Col·laboració).  
Tercer. Que en l'estipulació segona del Conveni Marc de Col·laboració s'establix que "Les administracions educatives de les comunitats autònomes que així ho desitgen podran participar en el desenvolupament de les accions previstes en el present Conveni assumint els drets i obligacions que els corresponguen en els termes i condicions arreplegats en el este per mitjà de la subscripció de convenis específics, que figuraran com a addendes a este Conveni marc".  
Quart. Que el 15 d'abril de 2002 els llavors ministeris d'Educació, Cultura i Esport, i de Ciència i Tecnologia van subscriure el Conveni marc de col·laboració per a la posada en marxa del Programa Internet en l'Escola, inclòs en el Pla d'acció INFO XXI.  
Quint. Que amb dates desembre de 2002, 5 de juny de 2003, i 22 de novembre de 2004, el Ministeri d'Educació i Ciència i la Generalitat, van subscriure convenis bilaterals anuals de col·laboració per al desenvolupament del Programa Internet en l'Escola.  
Sext. Que les parts entenen que la consecució dels objectius fixats en el Programa Internet en l'Escola (tant pel que es referix a la formació del professorat en TIC i la posada a disposició de la comunitat educativa de materials educatius digitals de qualitat, com a la millora de les infraestructures) ha contribuït a la millora significativa de l'estat de la Societat de la Informació en els centres educatius i, per tant, és necessari, per un costat reforçar estes actuacions, així com impulsar totes aquelles que facen possible que les TIC formen part dels hàbits, usos, costums i mètodes quotidians de la comunitat educativa.  
Sèptim. Que en l'estipulació quarta del Conveni Marc de Col·laboració s'establix la relació d'actuacions a desenvolupar, determinant-se la participació de les parts en cada una d'elles. En relació amb el desenvolupament del present Conveni de col·laboració, són objecte d'este les següents:  
a) Suport metodològic per a la comunitat educativa.  
b) Seguiment i avaluació de la implantació de la societat de la informació en els centres educatius.  
c) Foment de l'elaboració, difusió i utilització de materials didàctics digitals per a la comunitat educativa.  
d) Actuacions dirigides a la capacitació de docents i assessors de formació de professors.  
e) Actuacions per a fomentar l'ús d'aplicacions i recursos informàtics dirigits a l'àmbit educatiu.  
f) Actuacions de convergència.  
Octau. Que, de la mateixa manera, en l'estipulació quinta (Famílies connectades) s'establix la creació d'una xarxa de Telecentres en els centres educatius posats a disposició de les famílies dels alumnes.  
Nové. Que, en conseqüència, el Ministeri d'Educació i Ciència i la Conselleria competent en matèria d'Educació del Govern de la Generalitat, conscients de l'especial interés i de la importància dels objectius a aconseguir, fixats en el Conveni Marc de Col·laboració, desitgen establir fórmules eficaces de col·laboració que permeten la consecució dels citats objectius, per mitjà del foment d'iniciatives que promoguen les millors condicions materials per a la posada en marxa del programa Internet en l'Aula.  
En virtut de l'anterior, les parts   
Acorden  
Subscriure el present conveni de col·laboració d'acord amb les següents:   
Clàusules  
Primera. Objecte.  
L'objecte del present conveni bilateral és l'execució, en la Comunitat Valenciana, del Programa Internet en l'Aula, en la part relativa a les actuacions relacionades en l'estipulació segona.  
Segona. Actuacions a realitzar.   
1. Suport metodològic per a la comunitat educativa.   
L'objectiu específic és assegurar el suport metodològic a docents i/o centres educatius, i potenciar tots aquells agents mediadors i dinamitzadors essencials per a l'ús eficaç de les TIC en el context escolar.  
El Ministeri d'Educació i Ciència, en col·laboració amb les comunitats autònomes, orientarà totes les actuacions de suport als docents en l'ús didàctic de les TIC que es deriven d'estes accions. Per a això, es podrà fer ús dels servicis que el Ministeri d'Educació i Ciència i Red.es posen a disposició de les Comunitats amb este fi.  
El finançament d'estes actuacions es durà a terme a través dels Convenis bilaterals que Red.es subscriga amb les comunitats autònomes.  
2. Seguiment i avaluació de la implantació de la societat de la informació en els centres educatius.   
L'objectiu del procés de seguiment i avaluació és obtindre una imatge fidel de l'estat d'implantació de les TIC en el sistema educatiu espanyol per al suport i la millora dels processos d'ensenyança i aprenentatge. La Generalitat, el Ministeri d'Educació i Ciència i Red.es col·laboraran per a aconseguir este objectiu.  
Per a això, es dissenyarà un pla per a realitzar una avaluació de procés en què es duran a terme estudis que facen possible oferir informació sobre la consecució d'objectius del pla per a la introducció de les TIC en el sistema educatiu; la idoneïtat de l'equipament TIC subministrat; l'ús de l'equipament; la formació rebuda pel professorat i la seua implementació en la pràctica docent; les infraestructures i els servicis de suport al professorat; el desenvolupament de continguts curriculars; i l'impacte de les TIC en l'entorn escolar i en la llar, amb particular atenció a l'alumnat amb necessitats educatives especials.  
El pla de seguiment i avaluació s'articularà a través dels mecanismes previstos en l'estipulació quarta del present conveni bilateral. A través del Comité Tècnic de TIC en Educació, es definiran els mecanismes que permeten l'obtenció d'informació. La composició i funcions del dit Comité es regulen en l'annex I del present Conveni bilateral.  
El Ministeri d'Educació i Ciència i les comunitats autònomes participaran en el desenvolupament d'estes actuacions a través de les seues unitats especialitzades.  
El finançament d'estes actuacions es durà a terme a través dels convenis bilaterals que Red.es subscriga amb les comunitats autònomes.  
3. Foment de l'elaboració, difusió i utilització de materials didàctics digitals per a la comunitat educativa.  
L'objectiu específic és fomentar la disponibilitat de materials didàctics digitals de qualitat, de caràcter multimèdia i interactiu, accessibles a través de la Xarxa, i compatibles amb qualsevol sistema operatiu i navegadors més utilitzats, i específicament amb la distribució Lliurex i el portal educatiu EscolaLliureX. per a suport al desenvolupament del currículum dels distints nivells, àrees i matèries de l'ensenyança en nivells anteriors a la universitat.  
La Generalitat, el Ministeri d'Educació i Ciència, i Red.es, duran a terme conjuntament totes estes actuacions, l'orientació dels quals correspondrà al Ministeri d'Educació i Ciència, en col·laboració amb les comunitats autònomes.  
Pel que fa a la definició de les actuacions tendents a fomentar l'ús i elaboració de materials didàctics digitals, es prestarà especial atenció a la dimensió multilingüe dels continguts l'ús o l'elaboració dels quals es promoguen.  
Per a dur a terme estes actuacions, el Ministeri d'Educació i Ciència es compromet a la cessió d'ús dels materials ja elaborats, en procés de desenvolupament o que puguen projectar-se, en les condicions que s'indiquen en l'estipulació quinta del present conveni, a la creació d'una planificació tècnica per a afavorir la col·laboració de les administracions educatives en la posada en marxa de nous projectes de desenvolupament de productes, i al disseny de models d'avaluació de materials.  
Per la seua banda, la Generalitat es compromet a tindre una participació activa en les accions de desenvolupament i elaboració de materials; a la inclusió de professorat i centres educatius de la seua xarxa, així com del personal tècnic que siga necessari, en les accions d'avaluació i contrast dels materials en l'aula; i a dur a terme altres actuacions tendents a millorar la qualitat i el volum dels recursos educatius posats a disposició d'esta acció.  
Així mateix, dins d'este marc de coordinació, es duran a terme actuacions relacionades amb la catalogació de continguts existents en la xarxa d'acord amb criteris educatius operatius; amb la classificació dels materials disponibles afavorint el seua indexació i busca; amb la definició de metodologies i sistemes de treball que servisquen de referència als grups multidisciplinaris que duguen a terme l'elaboració de continguts de qualitat, i amb l'impuls de la creació de continguts per part del sector públic i privat a partir de models i criteris de referència provats, que faciliten i fomenten el seu ús per part de la comunitat educativa.  
4. Actuacions dirigides a la capacitació de docents i assessors de formació de professors.   
L'objectiu específic és facilitar la formació en les TIC, i en l'ús pedagògic d'estes, al professorat que impartix docència en els distints nivells del sistema educatiu i als assessors de formació de professors.   
En concret, estes actuacions de formació comprendran la formació dels equips directius en ferramentes de gestió, la formació dels futurs formadors, la formació en EscolaLliureX (portal educatiu valencià), la formació en la distribució LliureX i en el Programari Lliure en general.  
La Generalitat, el Ministeri d'Educació i Ciència, i Red.es, duran a terme conjuntament totes estes actuacions, l'orientació dels quals correspondrà al Ministeri d'Educació i Ciència, en col·laboració amb les comunitats autònomes.  
Les actuacions de formació proposades aniran dirigides a formar tecnològicament, didàcticament i metodològicament els professionals de l'ensenyança en un procés de formació que s'entén com continu i basat principalment en els nous entorns formatius que oferixen les ferramentes d'aprenentatge en línia. Les actuacions de formació fomentaran les activitats d'experimentació i avaluació en aula, facilitant així l'increment de l'ús pedagògic de les TIC, la capacitació i sensibilització del professorat, i el millor coneixement de la incidència de les TIC en els processos educatius.  
Per a dur a terme estes actuacions, el Ministeri d'Educació i Ciència es compromet a contribuir en el disseny d'accions de formació presencial i a distància i en el desenvolupament de materials específics per al professorat i els assessors de formació del professorat en matèria de les TIC i en l'ús pedagògic d'estes; i a posar a disposició de les administracions educatives els cursos de la plataforma telemàtica del CNICE de formació de professors i assessors de formació que actualment estan operatius i que resulten d'interés en la programació de formació a distància.  
Per la seua banda, la Generalitat es compromet a participar i contribuir en el disseny d'accions de formació en els grups de treball que es creuen amb les altres administracions educatives; i a executar les accions concretes en matèria de formació, bé de forma presencial o a distància, per al professorat i els assessors de formació del professorat en matèria de les TIC i en l'ús pedagògic d'estes.  
5. Actuacions per a fomentar l'ús i posada a disposició d'aplicacions i recursos informàtics dirigits a l'àmbit educatiu.  
L'objectiu específic és la posada a disposició, i l'ús en els centres, de noves aplicacions informàtiques educatives dirigides a facilitar les tasques d'ensenyança-aprenentatge, a millorar els sistemes d'organització dels centres i de gestió dels recursos i a agilitzar la comunicació entre els diferents membres de la comunitat educativa. A més, es duran a terme actuacions dirigides a potenciar l'ús de les aplicacions actualment existents a través d'actuacions formatives dirigides a generar comunitats d'usuaris.  
Red.es junt amb la Generalitat impulsarà estes actuacions, a través de la Oficina Gestora de Projectes, la gestió de la qual li ha sigut encomanada a la dita Entitat pel Ministeri d'Indústria, Turisme i Comerç, i les actuacions es realitzaran de forma coordinada i en col·laboració amb el Ministeri d'Educació i Ciència i amb la resta de les comunitats autònomes en el marc dels grups de treball que es posen en marxa a través de la dita Oficina.  
El finançament d'estes actuacions es durà a terme a través dels Convenis bilaterals que Red.es subscriga amb les comunitats autònomes.  
D'acord amb el que establix l'estipulació quarta, apartat 7, del Conveni Marc de Col·laboració, es crearan comissions tècniques de coordinació entre les Administracions Públiques, coordinades pel Ministeri d'Educació i Ciència, per a aconseguir compatibilitat en els formats i en l'intercanvi de dades entre les distintes aplicacions utilitzades actualment pels centres educatius a les quals s'incorporarà la Comunitat Valenciana.  
6. Actuacions de convergència.   
L'objectiu específic és dur a terme accions que salvaguarden els criteris de cohesió territorial, no-discriminació, igualtat d'oportunitats i innovació, aprofitant l'avantatge de l'agregació de la demanda a escala estatal. En este sentit, es consideren especialment les accions destinades a la compensació de desigualtats derivades de diferències d'origen social, geogràfic o de qualsevol altra causa i a discapacitats patides pels alumnes.  
El Ministeri d'Educació i Ciència, el Ministeri d'Indústria, Turisme i Comerç i l'entitat pública empresarial Red.es definiran aquelles actuacions que es consideren estratègiques per a aconseguir tals fins.  
El finançament d'estes actuacions es durà a terme a través dels convenis bilaterals que Red.es subscriga amb les comunitats autònomes.  
7. Iniciativa Famílies connectades.  
Esta iniciativa, a executar per Red.es, està orientada a impulsar la participació de les famílies en el procés educatiu a través de les noves tecnologies. Esta actuació inclou la instal·lació de telecentres posats a disposició de les famílies dels alumnes en els centres educatius.   
L'actuació s'acompanyarà d'altres iniciatives que, impulsades per Red.es, el Ministeri d'Educació i Ciència i les comunitats autònomes, contribuïsquen a l'eficàcia d'esta.   
El finançament d'estes actuacions es durà a terme a través dels convenis bilaterals que Red.es subscriga amb les comunitats autònomes.  
Tercera. Inversions realitzades per les parts firmants del Conveni.  
Per a la posada en marxa de les actuacions descrites en l'estipulació segona, les parts firmants del present Conveni realitzaran les aportacions següents:   
a) Per part del Ministeri d'Educació i Ciència:  
a.1. Per al foment de l'elaboració, difusió i utilització de materials didàctics digitals per a la comunitat educativa.  
D'acord amb el que disposa el punt 4 de l'estipulació quarta del Conveni Marc de Col·laboració, el MEC destinarà els següents recursos econòmics:  
Exercici - Aplicació   
pressupostària 2006 2007 2008 Total  
62.14.518F.609.43 852.159 Euros 443.585 Euros 452.457 Euros 1.330.929 Euros  
71.62.867K.617.99 055.185 Euros 387.341 Euros 395.088 Euros 1.162.175 Euros  
05.80.440M.845.59 773.725 Euros 760.886 Euros 776.104 Euros 2.282.957 Euros  
 Total 1.560.600 Euros 1.591.812 Euros 1.623.649 Euros 4.776.061 Euros  
La gestió dels dits recursos econòmics, i la seua materialització en continguts educatius, serà realitzada pel Ministeri d'Educació i Ciència. Les condicions d'intercanvi dels materials desenvolupats es regiran segons el que establix l'estipulació quinta del present Conveni bilateral. Així mateix, el Ministeri d'Educació i Ciència aportarà continguts educatius digitals de la seua titularitat, desenvolupats prèviament i valorats en 1.530.000 Euros.  
a.2. Per a les actuacions dirigides a la capacitació de docents i assessors de formació de professors.  
La transferència a la Generalitat, l'any 2006, de la quantitat de 275.557 euros, a càrrec de l'aplicació pressupostària 88.14.954G.402 dels Pressupostos Generals de l'Estat per al 2006, i que es destinarà a finançar les accions de capacitació de docents i assessors de formació de professors.  
La dita transferència s'efectuarà abans del 31 de setembre de 2006, i estarà subjecta al que establix la Llei 38/2003, General de Subvencions de 17 de novembre. A més, la conselleria competent en matèria d'Educació de la Generalitat, haurà d'aportar al MEC certificació expedida pels servicis competents de la dita Conselleria d'haver sigut ingressat en la seua comptabilitat l'import del lliurament efectuat.  
Amb este fi, es fa constar que les activitats d'este Programa anual de treball, relatives a formació del professorat i assessors de formació de professors, seran cofinançades pel Fons Social Europeu programa 2000ES051PO014 la qual cosa requerirà, d'una part, certificat del responsable de l'entitat que justifique que ha sigut complida la finalitat per a la qual es va atorgar la subvenció, l'elaboració d'una Memòria General de les activitats i un dossier que continga els oportuns documents justificatius del gasto, i, d'una altra, la inclusió del logotip del FSE i la constància explícita del dit cofinançament en les actuacions, a les quals es fa referència en l'estipulació segona del present conveni.   
D'altra banda, i a fi de garantir la justificació del FSE al terme de cada exercici, la conselleria competent en matèria d'Educació de la Generalitat haurà de realitzar un certificat dels gastos elegibles a imputar al referit FSE executats a 31 de desembre de l'any corresponent. El certificat s'emetrà dins dels terminis fixats pel MEC amb l'objecte de poder concloure adequadament dins del termini i la forma escaient la tramitació de l'expedient de cara a la Unió Europea.   
En els anys successius de vigència del present Conveni, el Ministeri d'Educació i Ciència definirà les actuacions de formació del professorat que permeten assolir els objectius previstos en el Conveni marc de col·laboració. Amb este fi, se subscriuran addendes anuals a este conveni de col·laboració que garantisquen l'èxit d'estos objectius.  
a.3. Per a la resta de les actuacions.  
Per a dur a terme la resta d'actuacions previstes en el present Conveni, el Ministeri d'Educació i Ciència contribuirà al desenvolupament d'estes, a través de les seues unitats especialitzades corresponents, amb els recursos humans necessaris. Això no suposarà cap transferència econòmica.  
b) Per part de la conselleria competent en matèria d'Educació de la Generalitat:   
b.1. Per al foment de l'elaboració, difusió i utilització de materials didàctics digitals per a la comunitat educativa.  
Per a finançar les accions de Disseny, Elaboració i Difusió de Continguts Educatius la Generalitat destinarà els següents recursos econòmics:  
Exercici - Aplicació   
pressupostària 2006 2007 2008 Total   
21.46.57.374.54.4 159.026 Euros 162.206 Euros 165.450 Euros 486.682 Euros  
 Total 159.026 Euros 162.206 Euros 165.450 Euros 486.682 Euros  
La dita quantitat correspon a la part proporcional que se li assigna, prenent com a total la quantitat en què està valorada l'aportació del Ministeri d'Educació i Ciència establida per a estes actuacions en el punt 4 de l'estipulació quarta del Conveni Marc de Col·laboració, en aplicar el criteri, definit així mateix en la dita estipulació, de distribució en funció del "nombre total d'alumnes matriculats en centres finançats amb fons públics d'ensenyança de règim general no universitari i de règim especial en cada comunitat autònoma en el curs escolar 2002-2003".  
La gestió dels dits recursos econòmics, i la seua materialització en continguts educatius, serà realitzada per la Generalitat. Les condicions d'intercanvi dels materials desenvolupats es regiran segons el que establix l'estipulació quinta del present Conveni bilateral. Així mateix, la Generalitat aportarà continguts educatius digitals de la seua titularitat, desenvolupats prèviament i valorats en 155.908Euros.  
b.2. Per a les actuacions dirigides a la capacitació de docents i assessors de formació de professors.  
Per a finançar les accions de Formació del Professorat, l'any 2006, aportarà la quantitat de 275.557 euros, a càrrec del programa 11.76.95.084.18 dels Pressupostos de la Generalitat (206.670 euros a càrrec de la línia T5506000, 68.887 euros a càrrec del Capítol G2).  
En els anys successius de vigència del present Conveni, la Generalitat definirà les actuacions de formació del professorat que permeten assolir els objectius previstos en el Conveni marc de col·laboració. Amb este fi, se subscriuran addendes anuals a este conveni de col·laboració que garantisquen l'èxit d'estos objectius.  
b.3. Per a la resta de les actuacions.  
Per a dur a terme la resta d'actuacions previstes en el present Conveni, la Generalitat contribuirà al desenvolupament d'estes, a través de les seues unitats especialitzades corresponents, amb els recursos humans necessaris. Això no suposarà cap transferència econòmica.  
Quarta. Sistema i metodologia de treball.  
La Conferència d'Educació, a través de la Comissió General d'Educació, faculta al Comité Tècnic de TIC en Educació per a orientar i coordinar les actuacions establides en l'Expositiu Segon.   
El dit Comité Tècnic es regirà segons el que establix l'annex I del present conveni bilateral.  
Per la seua intervenció en les actuacions referides en l'estipulació segona, s'invita a participar en el dit Comité Tècnic de TIC en Educació a un representant del Ministeri d'Indústria, Turisme i Comerç i a un representant de l'Entitat Pública Empresarial Red.es.  
A través del dit Comité Tècnic de TIC en Educació, es crearan comissions tècniques que duran a terme l'orientació de les distintes iniciatives previstes en el present conveni bilateral de col·laboració.  
Quinta. Condicions d'intercanvi de materials digitals educatius.  
Els materials i obres que es desenvolupen sota l'empara del present conveni de col·laboració amb finançament del Ministeri d'Educació i Ciència i la Generalitat es trobaran subjectes al model de gestió i explotació dels seus drets d'autor i de la propietat intel·lectual expressat en llicències públiques de Creative Commons (No Comercial) en tot allò en el que no contravinga l'ordenament jurídic vigent, especialment el Reial Decret Legislatiu 1/1996, de 12 d'abril, pel qual s'aprova el Text Refós de la Llei de Propietat Intel·lectual.  
Sexta. Condicions per a la informació pública derivada de l'execució del Conveni bilateral.  
La informació pública que cada una de les parts elabore en relació amb les actuacions derivades de l'execució del present Conveni es consignarà amb caràcter Programa convingut entre el Ministeri d'Educació i Ciència i la Conselleria de Cultura, Educació i Esport de la Generalitat, dins del Programa marc Internet en l'Aula (MEC - MITC - Red.es).   
En aquelles activitats cofinançades pel FSE s'inclourà el logotip del FSE i es farà constància explícita del dit cofinançament en les convocatòries d'actes, cursos de formació i publicacions.  
Sèptima. Modificació del present Conveni bilateral.  
Les parts es reserven el dret de modificar el contingut del present Conveni bilateral, i en conseqüència les actuacions a realitzar, en el cas que això fóra necessari atenent al desenvolupament i efectiva execució del programa Internet en l'Aula.  
Octava. Naturalesa del present Conveni Bilateral.  
El present Conveni Bilateral és dels previstos en l'article 3.1.c) del Text Refós de la Llei de Contractes de les Administracions Públiques aprovat per Reial Decret Legislatiu 2/2000 de 16 de juny.  
Novena. Vigència del Conveni  
Atesa la duració prevista del programa, el present conveni tindrà vigència des del dia de la seua firma fins al 31 de desembre de 2008, segons el que establix el Conveni Marc de Col·laboració subscrit el 20 d'abril del 2005 entre el Ministeri d'Educació i Ciència, el Ministeri d'Indústria, Turisme i Comerç i l'Entitat Pública Empresarial Red.es per a la posada en marxa del Programa Internet en l'Aula.  
Desena. Comissió de seguiment del Conveni bilateral.  
Per al seguiment de les actuacions acordades en el present Conveni de Col·laboració es crearà una Comissió Mixta de Seguiment que estarà composta de la manera següent:  
a) Per part de l'administració general de l'Estat:   
- El director general d'Educació, Formació Professional i Innovació Educativa del Ministeri d'Educació i Ciència, o persona en qui delegue, que actuarà com a President d'esta.  
- Un funcionari de la Direcció General d'Educació, Formació Professional i Innovació Educativa del Ministeri d'Educació i Ciència, que serà designat pel director general.  
- Un representant nomenat per la Delegació del Govern en la Comunitat Valenciana, que actuarà com a secretari.  
b) Per part de la Conselleria amb competències en matèria d'Educació de la Generalitat:  
- El director general d'Ensenyança, o persona en qui delegue.  
- La directora general d'Arxius i Innovació Tecnològica, o persona en qui delegue.  
- Un funcionari de la Direcció General d'Arxius i Innovació Tecnològica, que serà designat per la seua directora general.  
Correspon a la Comissió de Seguiment resoldre els problemes d'interpretació i compliment que es deriven del present Conveni bilateral, modificar les actuacions a realitzar previstes en este, amb el consentiment previ de les Parts i sempre que no suposen una alteració substancial de l'objecte del present Conveni bilateral, avaluar els resultats d'aplicació del present Conveni i elaborar la Memòria Anual, que es remetrà a la Comissió de Seguiment del Conveni Marc per a la seua aprovació definitiva.  
La Comissió de Seguiment es reunirà com a mínim una vegada a l'any i sempre que ho sol·licite algun dels membres que la componen.  
I com a prova de conformitat, firmen el present Conveni, en tres exemplars i a un sol efecte, en el lloc i la data dalt indicats:  
Pel Ministeri d'Educació i Ciència: la ministra d'Educació i Ciència,   
MERCEDES CABRERA CALVO-SOTELO   
Per la Generalitat: el conseller de Cultura, Educació i Esport,  
ALEJANDRO FONT DE MORA TURÓN  
ANNEX I  
Constitució, ordenació i sistema de funcionament del Comité Tècnic de Tecnologies de la Informació i la Comunicació en Educació.  
El Comité Tècnic de Tecnologies de la Informació i la Comunicació en Educació, facultat per la Conferència d'Educació a través de la Comissió General d'Educació, té com a propòsit orientar i coordinar les actuacions establides en l'Expositiu Segon del present Conveni bilateral de col·laboració, emanades del Conveni marc de col·laboració entre el Ministeri d'Educació i Ciència, el Ministeri d'Indústria, Turisme i Comerç i l'Entitat Pública Empresarial Red.es per a la posada en marxa del programa Internet en l'Aula.  
Composició  
El Comité Tècnic de TIC estarà compost pel Ministeri d'Educació i Ciència, a través del Centre Nacional d'Informació i Comunicació Educativa, que el presidirà, i els responsables de Tecnologies de la Informació i la Comunicació en Educació de cada Comunitat Autònoma. Per part de la Comunitat Valenciana participaran els responsables designats per la Direcció General d'Arxius i Innovació Tecnològica.  
La presidència podrà convocar, amb veu però sense vot, a representants d'aquelles institucions, organitzacions o unitats especialitzades, que per la seua implicació i/o participació en les accions dutes a terme o la naturalesa dels assumptes a tractar, justifique o aconselle la seua presència.  
Així mateix, el president, per si mateix o a proposta dels representants autonòmics, podrà convocar a les reunions del Comité Tècnic, amb veu però sense vot, aquelles persones que per les seues qualitats, coneixement o experiència estime convenient per al millor assessorament del Comité Tècnic.  
Funcions  
Són funcions del Comité Tècnic de TIC en Educació les referides al desenvolupament de les actuacions previstes en l'expositiu segon del present Conveni bilateral, i, en especial, les referides a:   
- el suport metodològic per a la comunitat educativa.   
- el seguiment i avaluació de la implantació de la Societat de la Informació en els centres educatius.   
- el foment de l'elaboració, difusió i utilització de materials didàctics digitals per a la comunitat educativa.  
- les actuacions dirigides a la capacitació de docents i assessors de formació de professors.  
- les actuacions per a fomentar l'ús i posada a disposició d'aplicacions i recursos informàtics dirigits a l'àmbit educatiu.  
Funcionament  
El director del Centre Nacional d'Informació i Comunicació Educativa, del Ministeri d'Educació i Ciència, ostentarà la Presidència del Comité Tècnic de TIC.   
La Secretaria del Comité Tècnic de TIC recaurà en un funcionari de la Direcció General d'Educació, Formació Professional i Innovació Educacativa del Ministeri d'Educació i Ciència, que serà designat pel director del CNICE.  
El Comité Tècnic de TIC es reunirà en sessions ordinàries, almenys dos vegades a l'any, i de forma extraordinària sempre que siga necessari per a l'èxit dels fins i objectius fixats pel dit Comité.  
Les convocatòries de les reunions del Comité Tècnic de TIC, tant ordinàries com extraordinàries, s'efectuaran per la Presidència amb l'antelació suficient i, en tot cas, amb una anticipació mínima de 10 dies hàbils, anirà acompanyada de la proposta de l'orde del dia i de la documentació que s'estime necessària.   
L'orde del dia del Ple de la Conferència serà fixat per la Presidència. Qualsevol membre de la Conferència podrà sol·licitar, fins a cinc dies abans de la reunió, la inclusió de nous punts en l'orde del dia, la qual cosa haurà de dur-se a terme per la Presidència, donant coneixement als altres membres.   
El Secretari del Comité Tècnic de TIC en Educació estendrà acta de cada reunió del Comité.  
Comissions tècniques.  
El Comité Tècnic de TIC en Educació establix, com a grups de treball específics de caràcter permanent, les següents comissions tècniques:  
- Comissió tècnica de materials educatius digitals.  
- Comissió tècnica de formació de docents i assessors de formació, i assessorament docent.  
- Comissió tècnica d'aplicacions i recursos informàtics.  
- Comissió tècnica de seguiment i avaluació.  
Cada comissió estarà composta, en la forma que determine el Comité Tècnic, per un o més representants del Ministeri d'Educació i Ciència, i diversos representants de comunitats autònomes. Al llarg del desenvolupament del programa Internet en l'Aula, la representació de les comunitats autònomes rotarà entre les distintes comissions tècniques.   
En les dites comissions, per la naturalesa i model de gestió del programa Internet en l'Aula, i per a aquells aspectes vinculats amb ell i que així ho requerisquen, hi haurà representació del Ministeri d'Indústria, Turisme i Comerç i de l'Entitat Pública Empresarial Red.es, en els termes que preveu l'estipulació quarta del present conveni bilateral.   
El Comité Tècnic podrà decidir la creació de qualsevol altra comissió tècnica, de caràcter no permanent, per a aquells aspectes que considere oportuns.